Oom Gertjie is op 30 Oktober 1890, in die Kaapprovinsie gebore. Hy het daar in Oudsthoorn se wêreld grootgeword en het sommer van kleins af met die boerekonsertina deurmekaar geraak. Hy het lank daar geboer en is later na Bethlehem in die OVS.
Vandaar is hy na Reitz waar hy ook geboer het. Hy het later selfs 'n draai in Suidwes gemaak en het uiteindelik op 'n klein plasie naby Johannesburg gaan aftree.
Oom Gertjie kon die boere- en Engelsekonsertina bespeel asook klavier en mondfluitjie. Hy het op eg-tradisionele wyse gespeel en die name van sy stukke weerspieël beslis die era en milieu waarin hy grootgeword en geleef het.
Ons innige dank aan mevrou E Claassen die weduwee van Oom Gertjie, wat op 25 Oktober 1960, oorlede is, vir al die inligting en die foto wat sy aan ons verskaf het.